۱۴۴۶-۷-۱۰ تاریخ نشرشوی خبرونه هرات ‏د ‎#افغانی_سرې_میاشتې سرپرست عمومی رئیس په هرات ولایت کې د ترکیې د قنسل او د یاد هېواد د سرې میاشتې له پلاوی سره ناسته ترسره کړه! د رجب میاشتې پر ۹مه ماښام ناوخته، د ‎#افغانی_سرې_میاشتې سرپرست عمومی رئیس ښاغلی شیخ الحدیث شهاب الدین دلاور هرات ولایت کې د ترکیې د قونسلګرۍ له مسؤل ښاغلی سنان الهان او د ترکیې د سرې میاشتې د سکرتر جنرال له مرستیال ښاغلی محمد شکرو جان او د ترکیې د بشری مرستو د همغږۍ ادارې ټیکا له مشر سره ناسته ترسره کړه. یاده ناسته کې ښاغلی دلاور د ترکیې د سرې میاشتې همکاری او مرستې د بې وزلو او اړمنو افغانانو د لاسنیوی په برخه کې خورا اړینې او ارزښمتمنې یادې کړې او ډاډ یې څرګند کړ چې د ‎#افغانی_سرې_میاشتې سره کیدونکې مرستې به په بشپړ شفافیت او روڼتیا تر مستحقو او اړمنو وګړو پر وخت ورسول شی. همدا راز ښاغلی دلاور په هرات ولایت کې د روغتیایی مرکز، مرستون او د روانی ناروغانو د درملنې او پالنې مرکز د ودانیو د بیارغونې د مالی ملاتړ او د خوراکی او غیر خوراکی توکو د مرستې د لسم ریل ګاډی د را رسېدنې په پار له دوی مننه وکړه او په ستونزمنو حالاتو کې یې له ‎#افغانی_سرې_میاشتې سره د ترکیې دوست هېواد ملتیا او ملاتړ د قدر وړ یاد کړ. ورپسې هرات کې د ترکیې د قونسلګرۍ مسؤل، د ترکیې د سرې میاشتې د سکرتر جنرال مرستیال او د ترکیې د بشری مرستو د همغږۍ ادارې ټیکا مشر د ‎#افغانی_سرې_میاشتې بشرپال فعالیتونه وستایل او زیاته یې کړه چې موږ هڅه کوو څو د ‎#افغانی_سرې_میاشتې له لارې مرستې تر مستحقو افغانانو ورسوو او په راتلونکی کې یې د مرستو د پراختیا او دوام هیله څرګنده کړه. هلمند هلمند ولایت کې د بې سرپرسته کورنیو سره د خوراکی توکو مرسته ترسره شوه! د #افغانی_سرې_میاشتې له لوری د دوهم ځل لپاره د هلمند ولایت د مارجې او باباجی ولسوالیو له ۲۰۰ هغو بې سرپرسته کورنیو سره چې د حرفوی زده کړو په لسو بېلابېلو مرکزونو کې په زده کړو بوخت دی؛ په ټولیزه توګه ۱۸.۸۰۰ ټنه د خوراکی توکو مرسته ترسره شوه. یاده مرسته چې د قطر هېواد د سرې میاشتې له لوری چمتو شوې وه، هرې کورنۍ ته ۹۴ کیلو خوراکی توکی چې اوړه، غوړی، وریژې، لوبیا، بوره، شین چای او مالګه په کې شامله وه؛ ورکړل شول. هلمند هلمند ولایت کې ۱۳۵۲۸ ناروغانو ته روغتیایی خدمات! د #افغانی_سرې_میاشتې روغتیاپالانو د هلمند ولایت په بېلابېلو سیمو کې د تېرو ۳۰ ورځو په ترڅ کې ۵۱۱۸ تنو ته د کتنې ترڅنګ د اړتیا وړ درمل ورکړی؛ د ۱۷۶ تنو ټپیانو پانسمان، ۳۷۳۹ مېرمنو او ماشومانو ته د بیلا بیلو ناروغیو د مخنیوی په برخه کې د واکسینونو تطبیق، ۲۷۴۹ کسانو ته د روغتیا ساتنې په تړاو اړینې مشورې، ۱۰۷۹ مېرمنو ته د زیږون په برخه کې خدمات، ۱۵۱ خوارځواکو ماشومانو ته د خوارځواکۍ اړوند خوراکی توکی او ۵۱۶ تنو مېرمنو ته یې د کورنی تنظیم د چمتووالی په برخه کې لازمې مشورې هم ورکړې دی. پکتیکا پکتیکا ولایت کې پر بېرونیو مشمولینو کورنیو نغدی مرسته ووېشل شوه! نن شنبه د رجب د میاشتې پر ۱۰مه، د ‎#افغانی_سرې_میاشتې له لوری په پکتیکا ولایت کې له ۱۲ بېرونیو مشمولینو کورنیو سره په ټولیز ډول ۵۹،۰۰۰ افغانۍ نغدی مرسته ترسره شوه. د یادو کورنیو له جملې یوې کورنۍ ته ۴،۰۰۰ او پاتې ۱۱ کورنیو ته د کور پر سر ۵،۰۰۰ افغانۍ ورکړل شوې. سرپل ‏سرپل ولایت کې د اورلګېدنې له امله له زیانمنو شویو کورنیو سره د غیر خوراکی توکو مرسته ترسره شوه! د ‎#افغانی_سرې_میاشتې له لوری نن شنبه د رجب د میاشتې پر ۱۰مه، د سرپل ولایت د القانی کلان په سیمه کې د اورلګېدنې له امله له ۳ زیانمنو شویو کورنیو سره ۴ قلمه د غیر خوراکی توکو مرسته ترسره شوه، چې هرې کورنۍ ته ۷ کمپلې، دوه ترپالونه، ۱ سیټ د پخلنځی توکی او ۲ د اوبو بوشکې ورکړل شوې. هرات ‏د ترکیې سرې میاشتې له لوری ‎#افغانی_سرې_میاشتې ته ۷۲۴ ټنه مرسته وسپارل شوه! د هرات ولایت په تورغونډۍ بندر کې د ترکیې د سرې میاشتې له لوری را استول شوې ۷۲۴ ټنه د خوراکی او غیر خوراکی توکو مرسته نن شنبه د رجب د میاشتې پر ۱۰مه، د یاد هېواد د سرې میاشتې د سکرتر جنرال د مرستیال ښاغلی محمد شکرو جان په لاس د ‎#افغانی_سرې_میاشتې سرپرست عمومی رئیس ښاغلی شیخ الحدیث شهاب الدین دلاور ته وسپارل شوه. د یادې مرستې د تسلیمۍ پر مهال د ‎#افغانی_سرې_میاشتې سرپرست عمومی رئیس په خپلو خبرو کې وویل: " اقلیمی بدلون ته په کتو زموږ ګڼ شمیر هېوادوال له بېلا بېلو اقتصادی ستونزو ځورېږی او پراخ لاسنیوی ته اړتیا لری، نوموړی د ترکیې د سرې میاشتې له لوری ترسره شوې مرسته د اړمنو او بې سرپرست هېوادوالو د لومړنیو اړتیاوو د پوره کولو برخه کې مهمه یاده کړه." ښاغلی دلاور په خپلو څرګندونو کې وویل، دغه مرسته به په بیړه د هېواد په ۳۴ ولایتونو کې تر مستحقو کسانو ورسول شی او د یادې مرستې ډېره اندازه برخه به د پکتیکا ولایت هغو څلورو فقر او غربت ځپلو ولسوالیو کې ووېشل شی، چې وګړی یې له پراخو اقتصادی ستونزو کړېږی. دا راز نوموړی د ترکیې د سرې میاشتې له دوامداره همکارۍ او ملاتړ څخه مننه وکړه او زیاته یې کړه چې د ترکیې سره میاشت یو له هغو مرستندویه ټولنو ده، چې تل یې په ستونزمنو حالاتو کې له ‎#افغانی_سرې_میاشتې سره اوږه په اوږه د اړمنو، پېښځپلو او بې سرپرسته افغانانو لاسنیوی او مرسته کړې ده. ورپسې هرات کې د ترکیې د قونسلګرۍ مسئول او د ترکیې د سرې میاشتې د سکرتر جنرال مرستیال د بېوزلو او بې سرپرسته وګړو د لاسنیوی برخه کې د لا زیاتې همکارۍ د ډاډ څرګندولو ترڅنګ وویل، چې د اسلامی ورورولۍ له مخې به خپلې مرستې او همکارۍ له ‎#افغانی_سرې_میاشتې سره جاری ساتی او زیاته یې کړه چې دغه مرسته د بېلابېلو ترکی خیریه بنسټونو له لوری چمتو شوې ده. د یادونې وړ ده چې په سپارل شوې مرسته کې (اوړه، خرما، ترپالونه، کمپلې، خیمې، د پخلنځی وسایل، صابون) او داسې نور بېلابېل د اړتیا وړ توکی شامل دی. بلخ ‏د بلخ ولایت د ولایتی څانګې کارکوونکو او رضاکارانو ته نشراتی غونډه ترسره شوه! د ‎#افغانی_سرې_میاشتې له لوری نن شنبه د رجب د میاشتې پر ۱۰مه، د بلخ ولایت د ولایتی څانګې ریاست، ښوونیز مرکز، د مرستون آمریت او د روانی ناروغانو د ساتنې او پالنې روغتیایی مرکز کارکوونکو او رضاکارانو ته نشراتی غونډه ترسره شوه. غونډه کې ګډونوالو ته د سرې میاشتې تاریخچه، نښان، اصول، فعالیتونه او بشرپاله خدمتونه په مفصل ډول شرحه شول.